BEAUTY เด้งแรง 2 วันติด! บวกต่อ 4% คาดเก็งฯหลังราคาลงลึก-รับผลดีนักท่องเที่ยวจีนเริ่มฟื้น
BEAUTY เด้งแรง 2 วันติด! บวกต่อ 4% คาดเก็งฯหลังราคาลงลึก-รับผลดีนักท่องเที่ยวจีนเริ่มฟื้น โดย ณ เวลา 11.14 น. อยู่ที่ระดับ 7.15 บาท บวก 0.30 บาท หรือ 4.38% ด้วยมูลค่าซื้อขาย 475.54 ล้านบาท 
3 ม.ค. 2562

ผู้สื่อข่าวรายงานว่า บริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 11.14 น. อยู่ที่ระดับ 7.15 บาท บวก 0.30 บาท หรือ 4.38% ด้วยมูลค่าซื้อขาย 475.54 ล้านบาท โดยราคาหุ้นปรับตัวแรง 2 วันติดต่อจากวานนี้(2ม.ค.)ปิดที่ระดับ 6.85 บาท บวก 4.58%

บล.เคทีบี (ประเทศไทย) กล่าวว่า ราคาหุ้น บมจ.บิวตี้ คอมมูนิตี้ (BEAUTY) เช้านี้ปรับตัวขึ้นค่อนข้างมาก ด้วยวอลุ่มเทรดที่เข้ามาอย่างคึกคัก คาดว่าจะเป็นแรงซื้อของนักลงทุนหลังจากที่เห็นว่าราคาหุ้นได้ปรับตัวลงลึกมากไปแล้ว อีกทั้งก็ยังคาดการณ์นักท่องเที่ยวชาวจีนเริ่มที่จะกลับมาเที่ยวไทย ซึ่งจะเป็นประโยชน์ต่อ BEAUTY
สำหรับปี 2562 นี้คาดกำไรจะเติบโต 14% แม้จะยังมองว่าการเติบโตไม่ดีเท่าในอดีต แต่ก็ยังจัดเป็นหุ้นพื้นฐานที่ดี เพียงแต่ช่วงนี้ต้องเผชิญกับยอดขายที่เติบโตน้อยลง เพราะนักท่องเที่ยวชาวจีนลดลงในปีที่ผ่านมา และเศรษฐกิจจีนที่มีการขยายตัวน้อย ก็อาจจะทำให้ยอดขายของ BEAUTY น้อยลงด้วย อย่างไรก็ดี ยังคงแนะนำ”ซื้อ”หุ้น BEAUTY ด้วยราคาเป้าหมาย 12.30 บาท/หุ้น ในด้านเทคนิคของ BEAUTY ให้แนวรับไว้ที่ 6.50 บาท ส่วนแนวต้าน 8.30 บาท